《邵廷评供职未阅月乞为淮南检法官以归赋长句见志次韵为饯》
宋代·许及之

圣朝亦知贱士丑，尚许追随牛马走。圄空幸免殚拙心，材散那能呈好手。

万里来归尘扑面，一梦惊回柳生肘。同僚末至得斯人，眼底轮囷曾有否。

青云直上气如虹，要津立登槎犯斗。惠文安得事仁尧，吏酷自应嗤小苟。

相从几何突未黔，掉头归去依岩薮。拄笏聊看罨画山，岸巾且饮淮南酒。

夫君自是皎洁姿，不用沧浪濯缨垢。正恐功名自逼人，更向王畿重结绶。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。